เซ็นทรัลซื้อประกันก่อการร้ายหวั่นเสียหาย
โรงแรมเครือเซ็นทรัล-เซ็นทรัลเวิลด์ เร่งหาบริษัทรับทำประกันความคุ้มครองภัยก่อการร้าย จลาจล ทั่วประเทศ จากเดิมทำเฉพาะภาคใต้
17 เม.ย. 2553

โรงแรมเครือเซ็นทรัล-เซ็นทรัลเวิลด์ เร่งหาบริษัทรับทำประกันความคุ้มครองภัยก่อการร้าย จลาจล ทั่วประเทศ จากเดิมทำเฉพาะภาคใต้
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร โรงแรมเซ็นทรัลพลาซา เปิดเผยว่า ทางผู้บริหารโรงแรมเครือเซ็นทรัล และ ห้างสรรพสินค้าเซ็นทรัล ตัดสินใจที่จะซื้อประกันภัยความคุ้มครองจากการก่อการร้าย และ ภัยจลาจล เพื่อคุ้มครองโรงแรมและห้างสรรพสินค้าทุกแห่งทั่วประเทศ จากเดิมที่คุ้มครองเฉพาะทางภาคใต้เท่านั้น
ขณะนี้ ได้ทำหนังสือเพื่อเสนอทำประกันภัยไปแล้ว ในอัตราเบี้ยประกันภัยเท่ากับทางภาคใต้คือ ที่ 0.17% ของวงเงินความคุ้มครองทั้งหมด เนื่องจากเห็นว่าความเสี่ยงดังกล่าวสามารถเกิดขึ้นได้ในทุกพื้นที่ จากเดิมที่มองว่ามีความเสี่ยงเฉพาะในเขตพื้นที่ภาคใต้เท่านั้น
“ความคุ้มครองที่ต้องการก็จะมีเรื่องความเสียหายที่เกิดจากการจลาจล การประท้วง การก่อการร้าย และธุรกิจหยุดชะงักจากเหตุการณ์ดังกล่าว ขณะนี้อยู่ระหว่างการตอบรับจากบริษัทประกันภัยว่าจะได้ตามอัตราเบี้ยที่เสนอไปหรือไม่ และจะรับประกันภัยหรือไม่”นายรณชิต กล่าว
น.ส.ปพิชญา แสงขุมทอง ผู้จัดการทรัพย์สินขายปลีก เกษรพลาซ่า เปิดเผยว่า ทางห้างได้ทำประกันภัยคุ้มครองความเสี่ยงภัยทุกชนิด รวมถึงประกันภัยก่อการร้ายมานานแล้ว เพื่อป้องกันความเสี่ยงที่จะเกิดขึ้น อย่างไรก็ตาม ทั้งโรงแรมเซ็นทรัลพลาซ่า ห้างเซ็นทรัลเวิลด์ และ เกษรพลาซ่า ได้ปิดให้บริการตั้งแต่กลุ่มนปช.เข้ายึดพื้นที่สี่แยกราชประสงค์ 
แหล่งข่าวจากโรงแรมอโนมา กล่าวว่า โรงแรมมีประกันความเสี่ยงภัยทุกชนิด แต่ไม่มีประกันภัยคุ้มครองความเสี่ยงจากการก่อการร้ายและประกันภัยจลาจล เนื่องจากไม่มีบริษัทประกันภัยรับประกัน ประกอบกับ อัตราเบี้ยประกันภัยก็แพง
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) กล่าวว่า นางจันทรา บูรณฤกษ์  เลขาธิการ คปภ. ได้มีหนังสือถึงบริษัทประกันชีวิต และ บริษัทประกันวินาศภัย ในการตรวจสอบรายชื่อประชาชนที่เสียชีวิตได้ทำประกันไว้กับบริษัทใด รวมถึงความเสียหายทางด้านทรัพย์สิน เพื่อเร่งดำเนินการจ่ายค่าสินไหมทดแทนอย่างรวดเร็วให้กับทายาทของผู้เสียชีวิตต่อไป
ส่วน ประกันภัยทรัพย์สินโดยทั่วไป จะมีข้อยกเว้นความเสียหายที่เกิดจากภัยจลาจล สงคราม ซึ่งจะต้องพิจารณาเป็นรายๆ ไปว่ามีเจตนาเข้าร่วมชุมนุมหรือไม่ ถ้ามีเจตนาจะไม่ได้รับความคุ้มครอง